1. UVOD

Uredba (EU) št. 517/2014 Evropskega parlamenta in Sveta z dne 16. aprila 2014 o fluoriranih toplogrednih plinih in razveljavitvi Uredbe (ES) št. 842/2006 (v nadaljnjem besedilu: uredba o fluoriranih plinih) določa pravila za varovanje okolja z zmanjšanjem emisij fluoriranih toplogrednih plinov.

V ta namen Uredba zlasti določa:

-pravila za zadrževanje, uporabo, zajemanje in uničenje fluoriranih toplogrednih plinov,

-pogoje glede dajanja na trg posebnih izdelkov in opreme, ki vsebujejo ali za svoje delovanje potrebujejo fluorirane pline,

-pogoje glede uporabe fluoriranih plinov in

-količinske omejitve za dajanje fluoriranih ogljikovodikov na trg.

S členoma 12(15) in 21(1) uredbe o fluoriranih plinih se na Komisijo prenaša pooblastilo za sprejemanje delegiranih aktov.

V členu 12(15) to pooblastilo zadeva spreminjanje zahtev glede označevanja iz odstavkov 4 do 12, kadar je to primerno zaradi komercialnega ali tehnološkega razvoja.

V členu 21(1) to pooblastilo zadeva posodobitev prilog I, II in IV na podlagi novih ocenjevalnih poročil, ki jih je sprejel Medvladni odbor za podnebne spremembe, ali novih poročil znanstvene skupine za presojo (SAP), ustanovljene v okviru Montrealskega protokola, o potencialu globalnega segrevanja navedenih snovi. V Prilogi I so navedeni fluorirani ogljikovodiki, ki jih zajema Uredba, v Prilogi II so navedeni drugi fluorirani plini, ki so zajeti v poročanje v skladu s členom 19 Uredbe, v Prilogi IV pa je določena metoda izračuna potencialnega globalnega segrevanja zmesi (tj. tekočin, sestavljenih iz dveh ali več snovi, od katerih je najmanj ena snov navedena v Prilogi I ali Prilogi II).

2. PRAVNA PODLAGA

To poročilo se zahteva v skladu s členom 22(2) uredbe o fluoriranih plinih. Na podlagi tega člena ima Komisija pooblastilo za sprejemanje delegiranih aktov za obdobje petih let od 10. junija 2014. Komisija mora tudi pripraviti poročilo o prenosu pooblastila najpozneje devet mesecev pred koncem petletnega obdobja. Člen 22(2) tudi določa, da se prenos pooblastila samodejno podaljša za nadaljnjih pet let, razen če Evropski parlament ali Svet nasprotuje temu podaljšanju najpozneje tri mesece pred koncem vsakega obdobja.

3. IZVAJANJE POOBLASTILA

Od začetka veljavnosti Uredbe (EU) št. 517/2014 o fluoriranih plinih in obdobja, ki ga zajema to poročilo, Komisija ni izkoristila pooblastila za sprejemanje delegiranih aktov iz členov 12(15) in 21(1). Vendar so razlogi, zaradi katerih sta sozakonodajalca pooblastilo za sprejemanje delegiranih aktov prenesla na Komisijo, še vedno veljavni.

V zvezi s pooblastilom iz člena 12(15) glede označevanja še vedno obstaja potreba po morebitni posodobitvi teh zahtev zaradi komercialnega ali tehnološkega razvoja. Takšnega razvoja in njegovega učinka na označevanje ni mogoče natančno predvideti ali časovno opredeliti. Podobno je tudi pooblastilo iz člena 21(1) glede posodobitev prilog I, II in IV odvisno od razvoja dogodkov na ravni OZN, ki jih ni mogoče niti predvideti niti časovno opredeliti.

4. SKLEPNA UGOTOVITEV

Komisija meni, da kljub temu, da še ni sprejela nobenega delegiranega akta, ker še niso nastopile okoliščine, ki bi od nje zahtevale uporabo nanjo prenesenega pooblastila za sprejemanje delegiranih aktov, takšne okoliščine nekoč bodo nastopile.

Zato bi se moral prenos pooblastila iz členov 12(15) in 21(1) samodejno podaljšati za nadaljnjih pet let, kot je to določeno v členu 22(2) Uredbe.